Vrydag, 18 Januarie 2019
Hier is tans 68 906 artikels in Afrikaans.
Georgië (Georgies: საქართველო, Sakartwelo, [sɑkʰɑrtʰvɛlɔ], luister (hulp·inligting)) is 'n Eurasiese land in die Kaukasus en is geleë aan die ooskus van die Swartsee. Sy buurstate sluit in Rusland (noord), Turkye en Armenië (suid) en Azerbeidjan (oos). Die hoofstad en grootste stad is Tbilisi, terwyl die regeringsetel in 2012 na Koetaisi verskuif is. Die land het 'n oppervlakte van 69 700 km² en 'n bevolking van omtrent 3,7 miljoen.
Georgië het 'n demokraties verkose staatshoof. Sedert 2018 is dit Salome Zurabisjwili. Danksy onder meer die vorige president, Micheil Saakasjwili, se goeie betrekkinge met die Verenigde State vorder Georgië goed in sy poging om 'n Navo-lidland te word. Dit is onder groot protes van Rusland, wat Georgië en ander oud-Sowjetstate steeds as deel van sy invloedsfeer beskou.
Koninkryke wat in die gebied geleë was, Iberië en Kolchis, het in die 4de eeu n.C. reeds die Christelike geloof aanvaar. Vandag is 80% van die inwoners Georgies-Ortodokse Christene, terwyl 2% Russies-Ortodoks en 4% van die Armeens-Apostoliese Kerk is.
Georgië het die hoogtepunt van sy politieke en ekonomiese mag in die 11de tot 12de eeu bereik toe Iberië en Kolchis in die Koninkryk Georgië verenig is. In die begin van die 19de eeu is Georgië deur die Russiese Ryk geannekseer. Ná 'n kort tydperk van onafhanklikheid ná die Russiese Rewolusie van 1917, het die Sowjetunie Georgië in 1921 beset en het dit die Georgiese Sosialistiese Sowjetrepubliek geword. Ná onafhanklikwording in 1991 het die land verskeie ekonomiese terugslae gehad wat vererger is deur onrus in dele van die land. Dit het voortgeduur tot met die Roosrewolusie van 2003, waarna 'n nuwe regering demokratiese en ekonomiese hervormings ingestel het.
Die land is lid van verskeie internasionale organisasies. Dit bevat twee de facto onafhanklike streke, Abchasië en Suid-Ossetië, wat beperkte internasionale erkenning gekry het ná die Russies-Georgiese Oorlog van 2008.
België, die Dominikaanse Republiek, Duitsland, Indonesië en Suid-Afrika is die nuwe nie-permanente lede van die Verenigde Nasies se Veiligheidsraad.
Roemenië neem die voorsitterskap van die Europese Unie by Oostenryk oor.
Die Italiaanse stad Matera fungeer saam met die Bulgaarse stad Plowdif as die Europese Kultuurhoofstede 2019.
Die Amerikaanse ruimteagentskap Nasa maak bekend dat die ruimtetuig New Horizons (486958) 2014 MU69 bereik het.
Die Suid-Afrikaanse politikus, skrywer en kerkleier Alex Boraine sterf op 87 in Kaapstad.
1677 – Jan van Riebeeck (57) sterf in Batavia.
1925 – Gilles Deleuze, Franse filosoof van die laat 20ste eeu, word in Parys, Frankryk, gebore.
1902 – Kommandant Gideon Scheepers word naby Graaff-Reinet voor 'n vuurpeloton tereggestel nadat hy deur 'n Britse krygshof skuldig bevind is op aanklagte van moord, brandstigting en die vernietiging van treine tydens die Tweede Vryheidsoorlog.
2006 – Dr. Anton Rupert, Afrikaanse entrepreneur, sterf op die ouderdom van 89 jaar by sy huis op Stellenbosch.